Document ID: /roh_data/filtered/fineweb-2-filterrobots_roh.jsonl.gz/43012

Inscunters en il guaud litterar
As imaginai che Vus fetschias ina spassegiada tras in guaud, nua che Vus inscuntrais adina puspè glieud che Vus tadlais cun attenziun: Qua prelegia insatgi poesias rumantschas, là raquinta in auter ina istorgia per franzos ch'è situada avant passa 2000 onns en Judea. Duas persunas giuvnas discurran per talian davart il temp da las revoltas da la giuventetgna a Turitg, ina gruppa cun in chaun prevesa en trais linguas da far in viadi giu d'ina alp solitaria fin a la Museumsinsel a Berlin e vinavant a Roma en il zoo. Ina dunna skizzescha in maletg somber d'ina citad englaisa en il proxim futur, in'autra è approfundada en in discurs animà cun in viandant, dal qual la figura cun chapè e paraplievgia As para enconuschenta.
Quest onn spetgan las commembras ed ils commembers da la giuria Roman Caviezel, Prisca Wirz Costantini, Jean Kaempfer, Matthias Lorenz, Niccolò Scaffai, Anne Pitteloud, Arno Renken, Tabea Steiner e mai circa 150 inscunters en il guaud litterar svizzer. Tge experientschas ch'èn stadas per nus las pli extraordinarias, las pli interessantas, las pli surprendentas e las pli commoventas, davart quai avain nus discutà ditg. 9 persunas premiadas da tut las 4 linguas naziunalas pudais Vus emprender d'enconuscher da nov u en in’autra moda en la publicaziun qua avant maun – grazia a las translaturas ed als translaturs survegnis Vus er ina invista da las ovras che Vus na legiais betg en la lingua originala. Bostgs na viagian betg – ma noss guaud litterar bain: Auturas e translaturs salvan prelecziuns en tut la Svizra e sa preschentan en differentas constellaziuns. Na manchentai betg l'occasiun da discurrer cun els!
Il maletg da l'inscunter cun persunas che represchentan cudeschs è inspirà da Fahrenheit 451 da Ray Bradbury resp. dal film da medem num da Truffaut, en il qual persunas che s’entusiasmeschan per litteratura ston sa zuppar per pudair viver lur passiun. Pertge ch'i saja scumandà da leger? Perquai che leger fetschia daventar malcuntent, pretenda l'autoritad en la distopia da Bradbury. Nagut è pli sbaglià che quai, sco che las ovras collecziunadas qua mussan.
Ruth Gantert